‘Veediewe’ vas ná skietgeveg(Argieffoto ter illustrasie: Yolandi Kruger) Twee vermeende veediewe is Woensdag in hegtenis geneem nadat daar ŉ skietery op ŉ plaas naby Dewetsdorp in die Vrystaat plaasgevind het. Brig. Motantsi Makhele, woordvoerder van die polisie, sê ŉ boer het die Parkweg-polisie se veediefstaleenheid Donderdag omstreeks 09:30 in kennis gestel dat altesaam 54 van sy skape gesteel is en dat die verdagtes se spore in die rigting van Thaba Nchu, naby Bloemfontein, lei. “Lede van die veediefstaleenheid het na die plaas gegaan en begin spoorsny. Terwyl hulle besig was met die ondersoeke, het die boer hulle meegedeel dat die veediewe op hom skiet en dat die gemeenskap hom kom bystaan het,” vertel Makhele. ŉ Skietgeveg het hierna tussen die polisie en die verdagtes uitgebreek. Een van die verdagtes (20) is deur ŉ gemeenskapslid met ŉ knopkierie en sambok bygekom net voordat die polisie hul verskyning gemaak het. Die tweede verdagte (25) is in die been geskiet tydens die skietgeveg met die polisie. “Albei verdagtes is onder polisiebewaking na ŉ hospitaal in Bloemfontein geneem vir verdere mediese behandeling.” Die polisie is steeds op die spoor van ŉ derde verdagte. Die polisie het op twee vuurwapens, ŉ 9 mm- en .32 kaliber-pistool, asook ammunisie beslag gelê. Altesaam 53 van die skape is op ŉ plaas naby Thaba Nchu teruggevind. “Die verdagtes is oorspronklik van Lesotho, maar bly tans in Thaba Nchu.”